“เกศรา” เชื่อเมอร์สไม่กระทบการลงทุนตลาดหุ้น
"เกศรา"เชื่อเมอร์สไม่กระทบการลงทุนในตลาดหุ้น เหตุมีผลต่อศก.วงจำกัด มองประเด็น ICAO ขึ้นสัญลักษณ์ธงแดงบนเว็บไซด์หน้าชื่อประเทศไทยนั้น เชื่อว่าทางสายการบินน่าจะมีการบริหารจัดการ และคงสามารถรับมือได้เป็นอย่างดี
23 มิ.ย. 2558

นางเกศรา มัญชุศรี กรรมการและผู้จัดการ ตลาดหลักทรัพย์แห่งประเทศไทย เปิดเผยว่า สำหรับกรณีการแพร่ระบาดของไวรัสเมอร์สนั้น มองว่าไม่ได้ส่งผลกระทบต่อการลงทุนในตลาดหุ้นไทย เนื่องด้วยประเทศไทยถือว่ามีศักยภาพในการรับมือกับปัญหาโรคระบาด ไม่ว่าจะเป็นมาตรการคัดกรองผู้ที่เดินทางเข้า-ออกประเทศ หรือ การกักตัวผู้ป่วยต้องสงสัยจะติดเชื้อในพื้นที่โรงพยาบาล ก็เป็นไปได้ด้วยดี ไม่มีการแพร่เชื้อเพิ่มเติม จึงมองว่าอาจจะส่งผลกระทบต่อเศรษฐกิจไทยในวงจำกัดมากกว่า
“ต้องยกให้ประเทศไทยเป็นประเทศที่ได้มาตรฐานการคัดกรองคน ที่เกิดจากการแพร่ระบาดของโรคต่างๆ ซึ่งสามารถทำได้ดี เห็นได้จากการคัดกรองคนที่สนามบิน จนมาถึงการควบคุมการแพร่ระบาดของไวรัสในโรงพยาบาล ยืนยันว่าในแง่ของการลงทุนในหุ้นไม่มีผลกระทบ แต่น่าจะส่งผลกระทบต่อเศรษฐกิจในวงจำกัดมากกว่า”นางเกศรา กล่าว 
สำหรับกรณีองค์การการบินพลเรือนระหว่างประเทศ (ICAO) ขึ้นสัญลักษณ์ธงแดงบนเว็บไซด์หน้าชื่อประเทศไทยนั้น เชื่อว่าทางสายการบินน่าจะมีการบริหารจัดการ และคงสามารถรับมือได้เป็นอย่างดี